CELEX: 
Language: el
Date: 2021-12-21 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2021/1153 του Ευρωπαϊκού Κοινοβουλίου και του Συμβουλίου όσον αφορά τα ειδικά κριτήρια επιλογής και τις λεπτομέρειες της διαδικασίας επιλογής διασυνοριακών έργων στον τομέα των ανανεώσιμων πηγών ενέργειας

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2021/1153 του Ευρωπαϊκού Κοινοβουλίου και του Συμβουλίου για τη σύσταση του μηχανισμού «Συνδέοντας την Ευρώπη» (στο εξής: κανονισμός ΜΣΕ) και την κατάργηση των κανονισμών (ΕΕ) αριθ. 1316/2013 και (ΕΕ) αριθ. 283/2014 στηρίζει τις υποδομές και τη συνδεσιμότητα στην Ευρώπη σε τρεις τομείς: στις μεταφορές, στην ενέργεια και στον ψηφιακό τομέα. 
            
            
               Για την περίοδο χρηματοδότησης 2021-2027 προστέθηκε μια νέα κατηγορία επιλέξιμων έργων στο ενεργειακό σκέλος του αναθεωρημένου προγράμματος ΜΣΕ, συγκεκριμένα τα «διασυνοριακά έργα στον τομέα των ανανεώσιμων πηγών ενέργειας», όπως ορίζονται στο άρθρο 7 του κανονισμού ΜΣΕ. Αυτό κατέστη δυνατό με την επέκταση της νομικής βάσης του κανονισμού ΜΣΕ, ώστε να συμπεριληφθεί το άρθρο 194 της ΣΛΕΕ. 
            
            
               Αυτή η νέα κατηγορία επιλέξιμων έργων συμπληρώνει τη στήριξη υποδομών που παρέχεται στο πλαίσιο του κανονισμού ΔΕΔ-Ε
                  1
               . Η Επιτροπή πρότεινε αναθεώρηση του εν λόγω κανονισμού τον Δεκέμβριο του 2020
                  2
               , προκειμένου να τον εναρμονίσει με την Πράσινη Συμφωνία, καθώς και με τους πιο φιλόδοξους στόχους για την απαλλαγή από τις ανθρακούχες εκπομπές έως το 2030. Η στήριξη των ανανεώσιμων πηγών ενέργειας από το αναθεωρημένο πρόγραμμα ΜΣΕ εναρμονίζεται επίσης με τις αυξημένες φιλοδοξίες που ορίζονται στο σχέδιο κλιματικών στόχων για το 2030
                  3
                και τις στρατηγικές της ΕΕ για τις υπεράκτιες ανανεώσιμες πηγές ενέργειας
                  4
               , την ενοποίηση του ενεργειακού συστήματος
                  5
                και το υδρογόνο
                  6
               . 
            
            
               Από τον προϋπολογισμό του ΜΣΕ για την ενέργεια ύψους 5,83 δισ. EUR σε τρέχουσες τιμές, το 15 % (δηλ. 875 εκατ. EUR) διατίθεται για διασυνοριακά έργα στον τομέα των ανανεώσιμων πηγών ενέργειας, με την επιφύλαξη της διείσδυσης στην αγορά. Εάν επιτευχθεί το όριο του 15 %, η Επιτροπή θα αυξήσει το εν λόγω μερίδιο έως και το 20 %, και πάλι με την επιφύλαξη της διείσδυσης στην αγορά. Η Επιτροπή θα αξιολογεί τακτικά τη διείσδυση στην αγορά και, εάν η ζήτηση αποδειχθεί ανεπαρκής, θα ανακατευθύνει τον μη χρησιμοποιηθέντα προϋπολογισμό στην επίτευξη των στόχων του κανονισμού για τα διευρωπαϊκά δίκτυα ενέργειας. Από το 2024 ο μη χρησιμοποιηθείς προϋπολογισμός μπορεί επίσης να χρησιμοποιείται για τη συγχρηματοδότηση του μηχανισμού χρηματοδότησης της ΕΕ για την ενέργεια από ανανεώσιμες πηγές
                  7
               . 
            
            
               Το νέο σκέλος (15 % του προϋπολογισμού του ΜΣΕ για την ενέργεια) στο πλαίσιο του κανονισμού ΜΣΕ ανταποκρίνεται στη δέσμη μέτρων «Καθαρή ενέργεια για όλους τους Ευρωπαίους» και στην έμφασή της στην περιφερειακή και διασυνοριακή συνεργασία για την ανάπτυξη της ενέργειας από ανανεώσιμες πηγές στην Ευρώπη. Η οδηγία για την ενέργεια από ανανεώσιμες πηγές
                  8
                απαιτεί από την Επιτροπή να υποστηρίξει τις φιλοδοξίες των κρατών μελών στον τομέα της ενέργειας από ανανεώσιμες πηγές μέσω ενός ευνοϊκού πλαισίου που περιλαμβάνει τη χρήση κονδυλίων της ΕΕ για την ενίσχυση της περιφερειακής συνεργασίας μεταξύ κρατών μελών και μεταξύ κρατών μελών και τρίτων χωρών. Το νέο σκέλος του ΜΣΕ αποτελεί μέρος αυτού του ευνοϊκού πλαισίου, σε συνδυασμό με την πλατφόρμα της Ένωσης για την ανάπτυξη των ανανεώσιμων πηγών ενέργειας και τον μηχανισμό χρηματοδότησης της Ένωσης για την ενέργεια από ανανεώσιμες πηγές. 
            
            
               Η οδηγία για την ενέργεια από ανανεώσιμες πηγές ορίζει επίσης τέσσερις μηχανισμούς που μπορούν να χρησιμοποιηθούν για τη συνεργασία: στατιστικές μεταβιβάσεις (άρθρο 8)· κοινά έργα μεταξύ κρατών μελών (άρθρο 9)· κοινά έργα μεταξύ κρατών μελών και τρίτων χωρών (άρθρο 11)· και κοινά καθεστώτα στήριξης (άρθρο 13). Τα διασυνοριακά έργα στον τομέα των ανανεώσιμων πηγών ενέργειας, για να είναι επιλέξιμα για χρηματοδότηση, πρέπει να χρησιμοποιούν έναν από αυτούς τους τέσσερις μηχανισμούς συνεργασίας. 
            
            
               Τα διασυνοριακά έργα στον τομέα των ανανεώσιμων πηγών ενέργειας συμβάλλουν επίσης στον στόχο του ΜΣΕ για διάθεση του 60 % του προϋπολογισμού του σε έργα που σχετίζονται με το κλίμα. Η χρηματοδότηση βάσει του εν λόγω σκέλους λογίζεται ως συμβολή κατά 100 % στους κλιματικούς στόχους, υπό την προϋπόθεση ότι πληρούνται τα κριτήρια αειφορίας για τη βιοενέργεια που προβλέπει η οδηγία για την ενέργεια από ανανεώσιμες πηγές. 
            
            
               Η συνεργασία για την ανάπτυξη των ανανεώσιμων πηγών ενέργειας μπορεί να καταστήσει δυνατή την οικονομικά αποδοτικότερη αναβάθμιση όταν χρησιμοποιούνται οι τοποθεσίες με τις καλύτερες δυνατότητες, όταν συγκεντρώνονται οι πόροι και όταν πραγματοποιούνται προγραμματισμός και ανάπτυξη της παραγωγής ενέργειας από ανανεώσιμες πηγές. Η συνεργασία, μεταξύ άλλων, στο πλαίσιο περιφερειακών πλατφορμών συνεργασίας, όπως οι μακροπεριφερειακές στρατηγικές της ΕΕ
                  9
               , μπορεί να συμβάλει στην περαιτέρω εναρμόνιση των πολιτικών για τις ανανεώσιμες πηγές ενέργειας και να στηρίξει τις υπό εξέλιξη εργασίες σε περιφερειακά ενεργειακά φόρα [Ενεργειακή συνεργασία στις βόρειες θάλασσες (NESC), σχέδιο διασύνδεσης των αγορών ενέργειας της Βαλτικής (BEMIP), ενεργειακή συνδεσιμότητα Κεντρικής και Νοτιοανατολικής Ευρώπης (CESEC), πενταμερές φόρουμ κ.λπ.]. Μπορεί να συμβάλει στη στρατηγική υιοθέτηση τεχνολογιών ενέργειας από ανανεώσιμες πηγές για τη διατήρηση και την επέκταση της τεχνολογικής υπεροχής της ΕΕ στον τομέα των ανανεώσιμων πηγών ενέργειας. Τα έργα αυτά θα πρέπει επίσης να συμβάλλουν στην απαλλαγή από τις ανθρακούχες εκπομπές, την ολοκλήρωση της εσωτερικής αγοράς ενέργειας και την ενίσχυση της ασφάλειας του εφοδιασμού μέσω της προώθησης της διασυνοριακής συνεργασίας μεταξύ των κρατών μελών για τον προγραμματισμό, την ανάπτυξη και την αξιοποίηση της ενέργειας από ανανεώσιμες πηγές με οικονομικά αποδοτικό τρόπο. 
            
            
               Το νέο σκέλος συμπληρώνει άλλες ευκαιρίες χρηματοδότησης των ανανεώσιμων πηγών ενέργειας από την ΕΕ, εστιάζοντας ειδικά στη διασυνοριακή συνεργασία για τη βελτιστοποίηση των εθνικών προσπαθειών που στοχεύουν στην ανάπτυξη ανανεώσιμων πηγών ενέργειας. Οι επενδύσεις σε ανανεώσιμες πηγές ενέργειας κατέχουν επίσης εξέχουσα θέση στο πλαίσιο του μηχανισμού ανάκαμψης και ανθεκτικότητας. Για παράδειγμα, η Επιτροπή έχει θέσει ως κοινό στόχο τη χρηματοδότηση του 40 % της πρόσθετης ισχύος των 500 GW που απαιτείται έως το 2030 στο πλαίσιο της εμβληματικής πρωτοβουλίας «POWER Up»
                  10
               , καθώς και στο πλαίσιο της χρηματοδότησης της πολιτικής συνοχής, συμπεριλαμβανομένου του Interreg
                  11
               . Οι επιχορηγήσεις του ΜΣΕ μπορούν να συνδυάζονται με δάνεια, εγγυήσεις ή συνεισφορές μετοχικού κεφαλαίου στο πλαίσιο του προγράμματος InvestEU
                  12
               . Ο συνδυασμός χρηματοδότησης από την αγορά, εθνικής και ενωσιακής χρηματοδότησης (π.χ. στο πλαίσιο του μηχανισμού ανάκαμψης και ανθεκτικότητας, του ΜΣΕ, του Invest EU και άλλων προγραμμάτων) θα πρέπει να εξασφαλίζει ότι οι ανανεώσιμες πηγές ενέργειας αντιπροσωπεύουν τουλάχιστον το 32 % της τελικής κατανάλωσης ενέργειας έως το 2030 (στόχος υπό αναθεώρηση) και ότι η ΕΕ θα βρεθεί σε τροχιά επίτευξης ουδέτερου ισοζυγίου άνθρακα έως το 2050.
            
            
               Η ταχύτητα ανάπτυξης των ανανεώσιμων πηγών ενέργειας θα πρέπει να διπλασιαστεί κατά την επόμενη δεκαετία. Ειδικότερα, η αναβάθμιση των ανανεώσιμων πηγών ηλεκτρικής ενέργειας πρέπει να συμβαδίζει με τον εξηλεκτρισμό των τομέων ενεργειακής κατανάλωσης και με τον αναμενόμενο διπλασιασμό του μεριδίου της ηλεκτρικής ενέργειας στην τελική ζήτηση ενέργειας έως το 2050. Το νέο σκέλος του ΜΣΕ για τις ανανεώσιμες πηγές ενέργειας μπορεί να συμβάλει στην ενσωμάτωση των ανανεώσιμων πηγών ενέργειας σε τομείς ενεργειακής κατανάλωσης, να διευκολύνει την ενοποίηση τομέων (μεταξύ άλλων, στο πλαίσιο των δράσεων συνέργειας του ΜΣΕ) και, ως εκ τούτου, να συμβάλει σημαντικά στην ευρύτερη ενεργειακή μετάβαση. 
            
            
               Όλες οι επενδύσεις σε πάγια στοιχεία παραγωγής που βασίζονται σε οποιαδήποτε από τις ανανεώσιμες πηγές ενέργειας που παρατίθενται στην οδηγία για την ενέργεια από ανανεώσιμες πηγές είναι επιλέξιμες. Οι επενδύσεις μπορούν, για παράδειγμα, να αφορούν έργα ηλεκτρικής ενέργειας, θέρμανσης και ψύξης και μεταφορών, όταν επίσης οι ανανεώσιμες πηγές ενέργειας ενσωματώνονται σε ευρύτερα επενδυτικά έργα και χρησιμοποιούνται στο πλαίσιο αυτών, π.χ. για την εξαγωγή υδρογόνου από ανανεώσιμες πηγές ενέργειας. Τα έργα που συνδυάζουν διαφορετικές τεχνολογίες ενέργειας από ανανεώσιμες πηγές, τα οποία περιλαμβάνουν κάποιο στοιχείο αποθήκευσης (εντός και εκτός τοποθεσίας) και/ή ενσωματώνουν την τοποθεσία παραγωγής ενέργειας από ανανεώσιμες πηγές στο δίκτυο/σύστημα θέρμανσης, είναι επίσης επιλέξιμα για χρηματοδότηση από τον ΜΣΕ. Τα έργα αυτά πρέπει να καταρτίζονται μέσω μηχανισμού συνεργασίας σύμφωνα με τα άρθρα 8 έως 13 της οδηγίας για την ενέργεια από ανανεώσιμες πηγές. Τα έργα αυτά έχουν ενδεχομένως, αλλά όχι κατ’ ανάγκη, φυσική σχέση με περισσότερα του ενός κράτη μέλη. Οι μηχανισμοί συνεργασίας μπορούν να χρησιμοποιούνται για την ανταλλαγή στατιστικών ενέργειας από ανανεώσιμες πηγές έναντι οικονομικής μεταβίβασης (στο εξής: στατιστική μεταβίβαση) ή μπορούν να αφορούν ένα ολόκληρο καθεστώς στήριξης με διάφορα έργα (κοινό καθεστώς στήριξης) αντί να συνδέονται με ένα συγκεκριμένο έργο. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Κατά την εκπόνηση της παρούσας κατ’ εξουσιοδότηση πράξης, η Επιτροπή διεξήγαγε το 2019 αρκετές ανεπίσημες διαβουλεύσεις με εκπροσώπους των κρατών μελών και ενδιαφερόμενα μέρη. Δύο βασίστηκαν σε προπαρασκευαστική μελέτη. Η πρώτη από αυτές, μια σύνοδος που πραγματοποιήθηκε στις 3 Ιουνίου 2019 με περισσότερους από 70 συμμετέχοντες [συμπεριλαμβανομένων εκπροσώπων από 16 κράτη μέλη, φορέων υλοποίησης έργων, επιχειρήσεων κοινής ωφελείας, ενώσεων ενέργειας από ανανεώσιμες πηγές και ενώσεων αποθήκευσης, του Διεθνούς Οργανισμού Ανανεώσιμων Πηγών Ενέργειας (IRENA), της Ευρωπαϊκής Τράπεζας Επενδύσεων (ΕΤΕπ), μη κυβερνητικών οργανώσεων (ΜΚΟ) και της Ευρωπαϊκής Επιτροπής], συγκέντρωσε χρήσιμα στοιχεία για την τελική έκδοση της μελέτης που υποστηρίζει την εκπόνηση της παρούσας κατ’ εξουσιοδότηση πράξης. Η δεύτερη, μια ανεπίσημη σύνοδος εργασίας με εκπροσώπους των κρατών μελών και ενδιαφερόμενα μέρη, η οποία πραγματοποιήθηκε στις 13 Δεκεμβρίου 2019, παρουσίασε τις επικρατούσες απόψεις και συγκέντρωσε παρατηρήσεις σχετικά με τις απαιτήσεις για την ανάλυση κόστους-οφέλους με βάση τις συστάσεις της τελικής μελέτης. 
            
            
               Μια τρίτη άτυπη ανταλλαγή απόψεων σχετικά με βασικά στοιχεία της κατ’ εξουσιοδότηση πράξης και τις συνοδευτικές κατευθυντήριες γραμμές για τα διασυνοριακά έργα στον τομέα των ανανεώσιμων πηγών ενέργειας πραγματοποιήθηκε στις 28 Νοεμβρίου 2019 κατά τη συνεδρίαση της Συντονισμένης Δράσης σχετικά με την οδηγία για την ενέργεια από ανανεώσιμες πηγές. Πρόκειται για ένα φόρουμ εμπειρογνωμόνων των κρατών μελών που παρέχει διαρθρωμένο διάλογο μεταξύ των εθνικών αρχών που εφαρμόζουν την οδηγία για την ενέργεια από ανανεώσιμες πηγές. 
            
            
               Τέλος, η ομάδα εμπειρογνωμόνων
                  13
                του ΜΣΕ συνεδρίασε στις 17 Σεπτεμβρίου και στις 28 Οκτωβρίου 2021 για να συζητήσει το σχέδιο κατ’ εξουσιοδότηση πράξης.
            
            
               Το σχέδιο κατ’ εξουσιοδότησης πράξης δημοσιεύτηκε προς υποβολή παρατηρήσεων για διάστημα τεσσάρων εβδομάδων από τις 21 Οκτωβρίου έως τις 18 Νοεμβρίου 2021. Δεν πραγματοποιήθηκε ανοικτή δημόσια διαβούλευση, δεδομένου ότι δεν αποτελεί σημαντικό στοιχείο του προγράμματος εργασίας της Επιτροπής. 
            
            
               Συνολικά, οι παρατηρήσεις επιβεβαίωσαν τη σημασία της στοχευμένης στήριξης των έργων στον τομέα των ανανεώσιμων πηγών ενέργειας με διασυνοριακή σύνδεση. Σε ορισμένες παρατηρήσεις εκφράζονταν ανησυχίες για τις απαιτήσεις επιλεξιμότητας που αποκλείουν τα αυτόνομα έργα αποθήκευσης, ωστόσο η Επιτροπή θεωρεί ότι τα εν λόγω έργα συμβάλλουν έμμεσα μόνο στην επίτευξη του στόχου για την ανανεώσιμη ενέργεια σε επίπεδο ΕΕ με ορίζοντα το 2030, οπότε κύριο στοιχείο των διασυνοριακών έργων ανανεώσιμων πηγών ενέργειας στο πλαίσιο του ΜΣΕ θα πρέπει πάντοτε να είναι η τεχνολογία παραγωγής ενέργειας από ανανεώσιμες πηγές, προκειμένου να επιτευχθούν οι στόχοι του κανονισμού ΜΣΕ με τον πλέον αποτελεσματικό τρόπο. 
            
         
         
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός ΜΣΕ εισάγει μια νέα επιλέξιμη κατηγορία έργων, συγκεκριμένα τα «διασυνοριακά έργα στον τομέα των ανανεώσιμων πηγών ενέργειας». Ο γενικός στόχος των εν λόγω έργων είναι να προάγουν τη διασυνοριακή συνεργασία μεταξύ των κρατών μελών στον τομέα του προγραμματισμού, της ανάπτυξης και της αξιοποίησης της ενέργειας από ανανεώσιμες πηγές με οικονομικά αποδοτικό τρόπο και να συμβάλουν στην απαλλαγή από τις ανθρακούχες εκπομπές, ολοκληρώνοντας την εσωτερική αγορά ενέργειας, ενισχύοντας την ασφάλεια του εφοδιασμού και την καινοτομία και διευκολύνοντας την ενσωμάτωσή τους μέσω εγκαταστάσεων αποθήκευσης ενέργειας. 
            
            
               Σύμφωνα με το άρθρο 7 του κανονισμού ΜΣΕ, η παρούσα κατ’ εξουσιοδότηση πράξη καθορίζει τα ειδικά κριτήρια επιλογής και τις λεπτομέρειες της διαδικασίας επιλογής διασυνοριακών έργων στον τομέα των ανανεώσιμων πηγών ενέργειας. Προβλέπει ότι κατά το πρώτο στάδιο οι φορείς υλοποίησης ενός έργου, συμπεριλαμβανομένων των κρατών μελών, μπορούν γενικά να υποβάλλουν αίτηση για να ενταχθεί το έργο τους σε καθεστώς διασυνοριακού έργου στον τομέα των ανανεώσιμων πηγών ενέργειας και, ως εκ τούτου, να συμπεριληφθεί στον κατάλογο επιλέξιμων έργων (στο εξής: κατάλογος). Ένας φορέας υλοποίησης μπορεί να αποφασίσει να υποβάλει αίτηση για ένταξη του έργου του στο καθεστώς διασυνοριακού έργου στον τομέα των ανανεώσιμων πηγών ενέργειας, αλλά να μην υποβάλει αίτηση για χρηματοδοτική στήριξη από τον ΜΣΕ. Στο δεύτερο στάδιο, για τα έργα που συμπεριλαμβάνονται στον κατάλογο μπορεί να υποβάλλεται αίτηση για στήριξη από τον ΜΣΕ με τη μορφή επιχορηγήσεων για μελέτες και εργασίες. 
            
            
               Η παρούσα κατ’ εξουσιοδότηση πράξη περιλαμβάνει τρία κεφάλαια: ένα γενικό κεφάλαιο σχετικά με το αντικείμενο και τους ορισμούς (κεφάλαιο I)· ένα κεφάλαιο που καθορίζει τα κριτήρια επιλογής για τον κατάλογο διασυνοριακών έργων στον τομέα των ανανεώσιμων πηγών ενέργειας (κεφάλαιο II)· και ένα κεφάλαιο που καθορίζει τη διαδικασία επιλογής για τον κατάλογο των έργων (κεφάλαιο III). 
            
            
               Το κεφάλαιο ΙΙ καθορίζει τις επιλέξιμες τεχνολογίες, τα στοιχεία και τις επενδύσεις· αποσαφηνίζει το είδος και τη μορφή του απαιτούμενου μηχανισμού συνεργασίας· και διευκρινίζει ότι στην αίτηση θα πρέπει να αποδεικνύονται τα καθαρά κοινωνικοοικονομικά οφέλη του έργου. Όσον αφορά την τελευταία προϋπόθεση, η Επιτροπή θα δημοσιεύσει λεπτομερή μεθοδολογία για την ανάλυση κόστους-οφέλους. 
            
            
               Το κεφάλαιο III προβλέπει τη σύσταση ομάδας για διασυνοριακά έργα στον τομέα των ανανεώσιμων πηγών ενέργειας (στο εξής: ομάδα). Η ομάδα θα πρέπει να καταρτίσει το σχέδιο του καταλόγου επιλέξιμων έργων βάσει του οποίου η Επιτροπή θα εγκρίνει τον τελικό κατάλογο έργων. Το κεφάλαιο ΙΙΙ καθορίζει επίσης τη διαδικασία και τις απαιτήσεις για τη συμπερίληψη στο σχέδιο καταλόγου και στον τελικό κατάλογο, καθώς και διατάξεις για την παρακολούθηση της υλοποίησης των έργων που περιλαμβάνονται στον κατάλογο, καθώς και για την πληροφόρηση και τη δημοσιότητα.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 21.12.2021
            
            
               για τη συμπλήρωση του κανονισμού (ΕΕ) 2021/1153 του Ευρωπαϊκού Κοινοβουλίου και του Συμβουλίου όσον αφορά τα ειδικά κριτήρια επιλογής και τις λεπτομέρειες της διαδικασίας επιλογής διασυνοριακών έργων στον τομέα των ανανεώσιμων πηγών ενέργειας
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2021/1153 του Ευρωπαϊκού Κοινοβουλίου και του Συμβουλίου, της 7ης Ιουλίου 2021, για τη σύσταση του μηχανισμού «Συνδέοντας την Ευρώπη» και την κατάργηση των κανονισμών (ΕΕ) αριθ. 1316/2013 και (ΕΕ) αριθ. 283/2014
                  14
                και ιδίως το άρθρο 7 παράγραφος 2, 
            
            
               Εκτιμώντας τα ακόλουθα:
            
            
               (1)Η οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου
                  15
                εισήγαγε έναν νέο, δεσμευτικό στόχο της Ένωσης σχετικά με την ανανεώσιμη ενέργεια για το 2030. Προάγει επίσης τη χρήση μηχανισμών συνεργασίας ως αποτελεσματικών εργαλείων που συμβάλλουν στην επίτευξη του εν λόγω στόχου.
            
            
               (2)Ο κανονισμός (ΕΕ) 2021/1153 επεκτείνει το πεδίο εφαρμογής του μέσου, πέραν των διευρωπαϊκών δικτύων, στην παραγωγή ενέργειας από ανανεώσιμες πηγές και θεσπίζει μια νέα κατηγορία έργων προς χρηματοδότηση στο πλαίσιο του μηχανισμού «Συνδέοντας την Ευρώπη» (στο εξής: ΜΣΕ) — «διασυνοριακά έργα στον τομέα των ανανεώσιμων πηγών ενέργειας».
            
            
               (3)Τα διασυνοριακά έργα στον τομέα των ανανεώσιμων πηγών ενέργειας θα πρέπει να έχουν ως στόχο να επιτρέψουν την οικονομικά αποδοτική ανάπτυξη ανανεώσιμων πηγών ενέργειας στην Ένωση, να υποστηρίξουν την επίτευξη του δεσμευτικού στόχου της Ένωσης για την ενέργεια από ανανεώσιμες πηγές για το 2030, όπως αναφέρεται στην οδηγία (ΕΕ) 2018/2001, και να συμβάλλουν στη στρατηγική υιοθέτηση καινοτόμων τεχνολογιών στον τομέα των ανανεώσιμων πηγών ενέργειας. Τα έργα αυτά θα πρέπει επίσης να συμβάλλουν στην απαλλαγή από τις ανθρακούχες εκπομπές, την ολοκλήρωση της εσωτερικής αγοράς ενέργειας και την ενίσχυση της ασφάλειας του εφοδιασμού μέσω της προαγωγής διασυνοριακής συνεργασίας μεταξύ των κρατών μελών στον τομέα του προγραμματισμού, της ανάπτυξης και της αξιοποίησης της ενέργειας από ανανεώσιμες πηγές με οικονομικά αποδοτικό τρόπο.
            
            
               (4)Για να είναι επιλέξιμα για χρηματοδότηση, τα διασυνοριακά έργα στον τομέα των ανανεώσιμων πηγών ενέργειας θα πρέπει πρώτα να συμπεριληφθούν σε κατάλογο διασυνοριακών έργων στον τομέα των ανανεώσιμων πηγών ενέργειας. Η ένταξη στο επίσημο καθεστώς του «διασυνοριακού έργου στον τομέα των ανανεώσιμων πηγών ενέργειας» μπορεί να προσφέρει οφέλη, όπως μεγαλύτερη προβολή, αυξημένη ασφάλεια για τους επενδυτές και ισχυρότερη στήριξη από τα κράτη μέλη.
            
            
               (5)Ένας φορέας υλοποίησης έργου του οποίου το έργο έχει επιλεγεί για συμπερίληψη στον κατάλογο διασυνοριακών έργων στον τομέα των ανανεώσιμων πηγών ενέργειας μπορεί επίσης να υποβάλει αίτηση χρηματοδότησης στο πλαίσιο του κανονισμού (ΕΕ) 2021/1153 για μελέτες ή εργασίες που σχετίζονται με το εν λόγω έργο. 
            
            
               (6)Οι στόχοι, τα γενικά κριτήρια που πρέπει να πληρούνται και η διαδικασία που πρέπει να ακολουθείται για τα διασυνοριακά έργα στον τομέα των ανανεώσιμων πηγών ενέργειας προβλέπονται στο μέρος IV του παραρτήματος του κανονισμού (ΕΕ) 2021/1153. Το άρθρο 7 του εν λόγω κανονισμού εξουσιοδοτεί την Επιτροπή να εκδώσει κατ’ εξουσιοδότηση πράξη για τον καθορισμό των ειδικών κριτηρίων επιλογής και των λεπτομερειών της διαδικασίας επιλογής των διασυνοριακών έργων προς συμπερίληψη στον κατάλογο των διασυνοριακών έργων στον τομέα των ανανεώσιμων πηγών ενέργειας. 
            
            
               (7)Τα διασυνοριακά έργα στον τομέα των ανανεώσιμων πηγών ενέργειας θα πρέπει να καταρτίζονται μέσω μηχανισμού συνεργασίας. Ο εν λόγω μηχανισμός μπορεί να λάβει οποιαδήποτε από τις μορφές συμφωνιών συνεργασίας που προβλέπονται στα άρθρα 8, 9, 11 και 13 της οδηγίας (ΕΕ) 2018/2001, είτε μεταξύ δύο ή περισσότερων κρατών μελών είτε μεταξύ ενός ή περισσότερων κρατών μελών και μίας ή περισσότερων τρίτων χωρών. Για την εκπλήρωση αυτού του κριτηρίου είναι σημαντικό να υπάρχουν στοιχεία που αποδεικνύουν την ύπαρξη ορισμένου βαθμού στήριξης από τα κράτη μέλη και, κατά περίπτωση, από τις συμμετέχουσες τρίτες χώρες. Για τον λόγο αυτόν, θα πρέπει να υποβάλλεται γραπτή δήλωση στην οποία να εκφράζεται η βούληση να υποστηριχθεί το έργο μέσω συμφωνίας συνεργασίας, επικυρωμένης από αρμόδιο φορέα σε όλα τα συμμετέχοντα κράτη μέλη και, κατά περίπτωση, σε τρίτες χώρες. Δεν υπάρχουν συγκεκριμένοι περιορισμοί όσον αφορά τον μορφότυπο της δήλωσης. 
            
         
         
            
               (8)Σύμφωνα με το άρθρο 11 του κανονισμού (ΕΕ) 2021/1153, οι νομικές οντότητες —συμπεριλαμβανομένων των κοινοπραξιών— που είναι εγκατεστημένες σε κράτος μέλος είναι επιλέξιμες για το πρόγραμμα. Ως εκ τούτου, μπορούν να υποβάλουν αίτηση βάσει συμφωνίας συνεργασίας για κοινό έργο, συμπεριλαμβανομένου έργου που αφορά τρίτη χώρα, σύμφωνα με τα άρθρα 9 και 11 της οδηγίας (ΕΕ) 2018/2001. Ωστόσο, στην ειδική περίπτωση κοινού καθεστώτος στήριξης, σύμφωνα με το άρθρο 13 της οδηγίας (ΕΕ) 2018/2001, αίτηση είναι δυνατόν να υποβάλλεται μόνον από κράτος μέλος. Αν ο μηχανισμός συνεργασίας λαμβάνει τη μορφή αυτοτελούς στατιστικής μεταβίβασης σύμφωνα με το άρθρο 8 της οδηγίας (ΕΕ) 2018/2001, δεν συνοδεύεται από πρόσθετες επενδύσεις και, ως εκ τούτου, η στήριξη στο πλαίσιο του ΜΣΕ ενδέχεται να είναι αναγκαία μόνο για μελέτες σύμφωνα με το άρθρο 7 παράγραφος 3 του κανονισμού (ΕΕ) 2021/1153.
            
            
               (9)Σύμφωνα με το παράρτημα μέρος IV σημείο 2 στοιχεία β) και γ) του κανονισμού (ΕΕ) 2021/1153, τα διασυνοριακά έργα θα πρέπει να παρέχουν αποτελεσματικότερη λύση για την ανάπτυξη των ανανεώσιμων πηγών ενέργειας σε σύγκριση με έργα που υλοποιούνται μεμονωμένα από ένα από τα συμμετέχοντα κράτη μέλη. Ως εκ τούτου, για να συμπεριληφθεί ένα έργο στον κατάλογο των διασυνοριακών έργων στον τομέα των ανανεώσιμων πηγών ενέργειας πρέπει, εκτός από το να έχει καταρτισθεί μέσω μηχανισμού συνεργασίας, να αποδεικνύονται επίσης τα καθαρά κοινωνικοοικονομικά οφέλη του.
            
            
               (10)Τα καθαρά κοινωνικοοικονομικά οφέλη ενός διασυνοριακού έργου στον τομέα των ανανεώσιμων πηγών ενέργειας θα πρέπει να αποδεικνύονται μέσω ανάλυσης κόστους-οφέλους που καλύπτει όλα τα στοιχεία του παραρτήματος μέρος IV σημείο 3 του κανονισμού (ΕΕ) 2021/1153, η οποία εκπονείται από τον φορέα υλοποίησης του έργου. Μαζί με την παρούσα κατ’ εξουσιοδότηση πράξη, η Επιτροπή θα δημοσιεύσει μεθοδολογία στην οποία θα καθορίζεται ο τρόπος διεξαγωγής της ανάλυσης κόστους-οφέλους και ο τρόπος με τον οποίο η Επιτροπή θα πρέπει να αξιολογεί τη συμμόρφωση του έργου με τα γενικά κριτήρια
                  16
               .
            
            
               (11)Το μέρος IV του παραρτήματος του κανονισμού (ΕΕ) 2021/1153 καθορίζει τα κύρια στάδια της διαδικασίας επιλογής ενός έργου προς συμπερίληψη στον κατάλογο διασυνοριακών έργων στον τομέα των ανανεώσιμων πηγών ενέργειας. Η διαδικασία επιλογής θα περιλαμβάνει: α) μια πρώτη αξιολόγηση, από την Επιτροπή, των αιτήσεων για διασυνοριακό έργο στον τομέα των ανανεώσιμων πηγών ενέργειας με βάση τα γενικά κριτήρια· β) τη σύσταση, από την Επιτροπή, ομάδας για διασυνοριακά έργα στον τομέα των ανανεώσιμων πηγών ενέργειας με την αρμοδιότητα να εγκρίνει σχέδιο καταλόγου και να παρακολουθεί την υλοποίηση των έργων που περιλαμβάνονται στον κατάλογο, με σκοπό τη διατήρηση του καθεστώτος τους· γ) συμφωνία της ομάδας σχετικά με το σχέδιο καταλόγου· και δ) έγκριση του τελικού καταλόγου από την Επιτροπή και αναθεώρηση του καταλόγου κάθε 2 έτη.
            
            
               (12)Η Επιτροπή, κατά την έγκριση του τελικού καταλόγου διασυνοριακών έργων στον τομέα των ανανεώσιμων πηγών ενέργειας, θα πρέπει να έχει ως στόχο τη διασφάλιση κατάλληλης γεωγραφικής ισορροπίας. Μπορεί επίσης να χρησιμοποιεί περιφερειακές ομαδοποιήσεις για την επιλογή έργων, λαμβάνοντας υπόψη ότι δεν συμμετέχουν όλα τα κράτη μέλη σε μια τέτοιου είδους ομαδοποίηση τη δεδομένη στιγμή και ότι η διασυνοριακή συνεργασία για την ανάπτυξη ανανεώσιμων πηγών ενέργειας μπορεί επίσης να συνάπτεται μεταξύ χωρών που δεν έχουν κοινά φυσικά σύνορα. 
            
            
               (13)Τα διασυνοριακά έργα στον τομέα των ανανεώσιμων πηγών ενέργειας ενδέχεται να περιλαμβάνουν διάφορες τεχνολογίες που θεωρούνται επιλέξιμες. Για παράδειγμα, παραγωγή ανανεώσιμης ενέργειας από χερσαίες ή υπεράκτιες αιολικές εγκαταστάσεις, ηλιακή ενέργεια, βιώσιμη βιομάζα, ωκεάνια ενέργεια, γεωθερμική ενέργεια ή ενέργεια από συνδυασμό αυτών, τη σύνδεσή τους με το δίκτυο και πρόσθετα στοιχεία, όπως εγκαταστάσεις αποθήκευσης ή μετατροπής. 
            
            
               (14)Τα διασυνοριακά έργα, για να καθιστούν με άμεσο τρόπο δυνατή την επίτευξη του στόχου για την ανανεώσιμη ενέργεια σε επίπεδο ΕΕ με ορίζοντα το 2030, θα πρέπει πάντα να περιλαμβάνουν μια εγκατάσταση παραγωγής ενέργειας από ανανεώσιμες πηγές ως αναπόσπαστο μέρος του έργου. Πρόσθετα στοιχεία του έργου τα οποία καθιστούν με έμμεσο τρόπο δυνατή την επίτευξη του στόχου για την ανανεώσιμη ενέργεια σε επίπεδο ΕΕ με ορίζοντα το 2030 και την οικονομικά αποδοτική ανάπτυξη ανανεώσιμων πηγών ενέργειας, με τη συμβολή στην αποτελεσματική ενοποίηση της παραγωγής ενέργειας από ανανεώσιμες πηγές, μπορεί επίσης να είναι επιλέξιμα, όχι ως αυτόνομα έργα, αλλά ως αναπόσπαστο μέρος του διασυνοριακού έργου που εκτελείται επιπλέον της παραγωγής ενέργειας από ανανεώσιμες πηγές. Τα εν λόγω πρόσθετα στοιχεία μπορεί να είναι το διασυνοριακό δίκτυο μεταφοράς, η αποθήκευση θερμότητας, η αποθήκευση ενέργειας σε συσσωρευτές, η αποθήκευση πεπιεσμένου αέρα και η αποθήκευση υγρού αέρα, η αποθήκευση υδροηλεκτρικής ενέργειας παραγόμενης από εγκαταστάσεις άντλησης και η ηλεκτρόλυση νερού σε συνδυασμό με την αποθήκευση υδρογόνου. Οι επιλέξιμες δράσεις δεν περιορίζονται στον τομέα της ηλεκτρικής ενέργειας και μπορούν να καλύπτουν και άλλους φορείς ενέργειας και τη δυνητική ζεύξη τομέων, για παράδειγμα με τη θέρμανση και την ψύξη, την παραγωγή φυσικού αερίου από ηλεκτρική ενέργεια, την αποθήκευση και τη μεταφορά. 
            
            
               (15)Τα διασυνοριακά έργα στον τομέα των ανανεώσιμων πηγών ενέργειας δεν συνεπάγονται κατ’ ανάγκη φυσική σύνδεση μεταξύ των συνεργαζόμενων κρατών μελών. Τα εν λόγω έργα μπορούν να βρίσκονται στο έδαφος ενός μόνον από τα συμμετέχοντα κράτη μέλη, υπό την προϋπόθεση ότι πληρούνται τα γενικά κριτήρια του μέρους IV του παραρτήματος.
            
            
               (16)Τα διασυνοριακά έργα στον τομέα των ανανεώσιμων πηγών ενέργειας θα πρέπει να συμμορφώνονται με τις ισχύουσες νομικές απαιτήσεις για τη βιωσιμότητα, τη μείωση των εκπομπών αερίων θερμοκηπίου, καθώς και με την αρχή της «μη πρόκλησης σημαντικής βλάβης» σύμφωνα με το άρθρο 17 του κανονισμού (ΕΕ) 2020/852.
            
            
               (17)Ο κανονισμός (ΕΕ) 2021/1153 επιτρέπει στο πρόγραμμα ΜΣΕ να στηρίζει μελέτες που συμβάλλουν στην ανάπτυξη και στον προσδιορισμό διασυνοριακών έργων στον τομέα των ανανεώσιμων πηγών ενέργειας, σύμφωνα με το άρθρο 7 παράγραφος 3 του εν λόγω κανονισμού. Οι μελέτες αυτές αποσκοπούν στην επεξεργασία μηχανισμών συνεργασίας για τον προγραμματισμό και την ανάπτυξη ανανεώσιμων πηγών ενέργειας και στην υπέρβαση των αρχικών εμποδίων για τη δρομολόγηση αυτής της συνεργασίας. Η στήριξη των εν λόγω μελετών είναι δυνατόν να προηγηθεί της συμπερίληψης ενός έργου στον κατάλογο διασυνοριακών έργων στον τομέα των ανανεώσιμων πηγών ενέργειας και μπορεί επίσης να χρησιμοποιηθεί για την προετοιμασία της υποβολής αίτησης για την ένταξή του στον κατάλογο και/ή της ανάλυσης κόστους-οφέλους. 
            
            
               (18)Ένα έργο στο οποίο έχει χορηγηθεί στήριξη για μελέτη βάσει του άρθρου 7 παράγραφος 3 δεν θα πρέπει να έχει πλεονέκτημα στο πλαίσιο της διαδικασίας για συμπερίληψη στον κατάλογο διασυνοριακών έργων στον τομέα των ανανεώσιμων πηγών ενέργειας και/ή της διαδικασίας για λήψη χρηματοδότησης για μελέτες και εργασίες από τον ΜΣΕ. Επίσης, η εκπόνηση μελέτης σύμφωνα με το άρθρο 7 παράγραφος 3 δεν συνεπάγεται υποχρέωση υποβολής αίτησης για συμπερίληψη στον κατάλογο διασυνοριακών έργων στον τομέα των ανανεώσιμων πηγών ενέργειας ούτε αίτησης για χρηματοδότηση για μελέτες και εργασίες από τον ΜΣΕ. 
            
            
               (19)Δεδομένου ότι οι κίνδυνοι και η κερδοφορία των επιλέξιμων έργων ενδέχεται να διαφέρουν και επίσης να εξελίσσονται με την πάροδο του χρόνου, μπορεί να είναι σκόπιμη η χορήγηση μέρους των διαθέσιμων κονδυλίων για διασυνοριακά έργα στον τομέα των ανανεώσιμων πηγών ενέργειας μέσω συνεισφορών σε συνδυαστικές πράξεις ή μέσω συνδυαστικού μηχανισμού στο πλαίσιο του προγράμματος InvestEU. 
            
            
               (20)Τα διασυνοριακά έργα στον τομέα των ανανεώσιμων πηγών ενέργειας πρέπει να τηρούν πλήρως όλες τις σχετικές διατάξεις της ενωσιακής νομοθεσίας, ιδίως όσον αφορά τη βιωσιμότητα της βιοενέργειας, την κατανομή της δυναμικότητας στα σύνορα, την αποδεσμοποίηση, τον ανταγωνισμό και τις κρατικές ενισχύσεις, τη βιοποικιλότητα και την προστασία του περιβάλλοντος. 
            
            
               (21)Όλα τα έργα που περιλαμβάνονται στον κατάλογο διασυνοριακών έργων στον τομέα των ανανεώσιμων πηγών ενέργειας θα πρέπει να υλοποιούνται με ταχείς ρυθμούς και να παρακολουθούνται και να αξιολογούνται στενά και τακτικά, ενώ παράλληλα θα διατηρείται ένα ελάχιστο επίπεδο απαιτήσεων υποβολής εκθέσεων για τους φορείς υλοποίησης έργων,
            
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
            
               ΚΕΦΑΛΑΙΟ I
            
            
               ΓΕΝΙΚΕΣ ΔΙΑΤΑΞΕΙΣ
            
            
               Άρθρο 1
            
         
         
            
               Αντικείμενο
            
            
               Ο παρών κανονισμός καθορίζει ειδικά κριτήρια επιλογής και λεπτομέρειες της διαδικασίας επιλογής διασυνοριακών έργων στον τομέα των ανανεώσιμων πηγών ενέργειας, σύμφωνα με το άρθρο 7 παράγραφος 2 του κανονισμού (ΕΕ) 2021/1153. 
            
            
               Άρθρο 2
            
            
               Ορισμοί
            
            
               Για τους σκοπούς του παρόντος κανονισμού, ισχύουν οι ακόλουθοι ορισμοί:
            
            
               1)«διασυνοριακό έργο στον τομέα των ανανεώσιμων πηγών ενέργειας» ή «έργο»: διασυνοριακό έργο στον τομέα των ανανεώσιμων πηγών ενέργειας κατά την έννοια του κανονισμού (ΕΕ) 2021/1153·
            
            
               2)«ανανεώσιμη ενέργεια»: ανανεώσιμη ενέργεια, όπως ορίζεται στο άρθρο 2 παράγραφος 1 της οδηγίας (ΕΕ) 2018/2001·
            
            
               3)«φορέας υλοποίησης έργου»: νομική οντότητα που αναπτύσσει διασυνοριακό έργο στον τομέα των ανανεώσιμων πηγών ενέργειας, συμπεριλαμβανομένου ενός κράτους μέλους· 
            
            
               4) «αίτηση»: αίτηση για την επιλογή ενός έργου ως διασυνοριακού έργου στον τομέα των ανανεώσιμων πηγών ενέργειας από την Επιτροπή βάσει του κανονισμού (ΕΕ) 2021/1153·
            
            
               5)«μηχανισμός συνεργασίας»: η συνεργασία μεταξύ τουλάχιστον δύο κρατών μελών ή μεταξύ ενός τουλάχιστον κράτους μέλους και μιας τρίτης χώρας, η οποία πραγματοποιείται σύμφωνα με τα άρθρα 8, 9, 11 και 13 της οδηγίας (ΕΕ) 2018/2001· 
            
            
               6)«συμφωνία συνεργασίας»: επίσημη συμφωνία για τη δημιουργία μηχανισμού συνεργασίας·
            
            
               7)«σχέδιο καταλόγου»: ο κατάλογος διασυνοριακών έργων στον τομέα των ανανεώσιμων πηγών ενέργειας, όπως συμφωνείται από την ομάδα που αναφέρεται στο παράρτημα μέρος IV σημείο 4 στοιχείο β) του κανονισμού (ΕΕ) 2021/1153· 
            
            
               8)«τελικός κατάλογος»: ο κατάλογος διασυνοριακών έργων στον τομέα των ανανεώσιμων πηγών ενέργειας, όπως καθορίζεται από την Επιτροπή, σύμφωνα με το παράρτημα μέρος IV σημείο 4 στοιχείο ζ) του κανονισμού (ΕΕ) 2021/1153·  
            
            
               9)«κράτος μέλος υποδοχής»: το κράτος μέλος στο οποίο βρίσκεται η φυσική τοποθεσία εγκατάστασης παραγωγής ενέργειας από ανανεώσιμες πηγές· 
            
            
               10)«συνεισφέρον κράτος μέλος»: κράτος μέλος που συνεισφέρει οικονομικά σε επένδυση για την παραγωγή ενέργειας από ανανεώσιμες πηγές που πραγματοποιείται σε άλλο κράτος μέλος·
            
            
               11)«συμμετέχοντα κράτη μέλη»: συνεισφέροντα κράτη μέλη και κράτη μέλη υποδοχής·
            
            
               12)«αποθήκευση»: αποθήκευση ενέργειας, όπως ορίζεται στο άρθρο 2 παράγραφος 59 της οδηγίας (ΕΕ) 2019/944.
            
            
               ΚΕΦΑΛΑΙΟ II
            
            
               ΕΙΔΙΚΑ ΚΡΙΤΗΡΙΑ ΕΠΙΛΟΓΗΣ ΔΙΑΣΥΝΟΡΙΑΚΩΝ ΕΡΓΩΝ ΣΤΟΝ ΤΟΜΕΑ ΤΩΝ ΑΝΑΝΕΩΣΙΜΩΝ ΠΗΓΩΝ ΕΝΕΡΓΕΙΑΣ
            
            
               Άρθρο 3
            
         
         
            
               Επιλέξιμες τεχνολογίες, στοιχεία και επενδύσεις
            
            
               Οι τεχνολογίες, τα στοιχεία και οι επενδύσεις που ακολουθούν είναι επιλέξιμα ως μέρος των διασυνοριακών έργων στον τομέα των ανανεώσιμων πηγών ενέργειας: 
            
            
               α)τεχνολογίες παραγωγής που βασίζονται σε οποιαδήποτε από τις ανανεώσιμες πηγές ενέργειας που παρατίθενται στην οδηγία (ΕΕ) 2018/2001·
            
            
               β)εγκαταστάσεις αποθήκευσης εντός και εκτός τοποθεσίας, υπό την προϋπόθεση ότι αποτελούν αναπόσπαστο μέρος του έργου, καθιστούν με αποτελεσματικό τρόπο δυνατή την ενσωμάτωση μιας εγκατάστασης παραγωγής ενέργειας από ανανεώσιμες πηγές και αποτελούν βοηθητικό στοιχείο γι’ αυτήν· 
            
            
               γ)κάθε σύστημα και στοιχείο που ενσωματώνει τεχνολογίες των πληροφοριών και των επικοινωνιών, μεταξύ άλλων, για τη βελτίωση της προβλεψιμότητας της παραγωγής ενέργειας από ανανεώσιμες πηγές και κάθε είδος εξοπλισμού ή εγκατάστασης η ορθή λειτουργία των οποίων είναι απαραίτητη για την επένδυση, συμπεριλαμβανομένων συστημάτων παρακολούθησης και ελέγχου, υπό την προϋπόθεση ότι αποτελούν αναπόσπαστο μέρος του έργου, καθιστούν με αποτελεσματικό τρόπο δυνατή την ενσωμάτωση μιας εγκατάστασης παραγωγής ενέργειας από ανανεώσιμες πηγές και αποτελούν βοηθητικό στοιχείο γι’ αυτήν·
            
            
               δ)σύνδεση της παραγωγής ενέργειας από ανανεώσιμες πηγές είτε με το δίκτυο διανομής είτε με το δίκτυο μεταφοράς και, κατά περίπτωση, σύνδεση της αποθήκευσης είτε με το δίκτυο μεταφοράς είτε με το δίκτυο διανομής, υπό την προϋπόθεση ότι αποτελούν αναπόσπαστο μέρος του έργου, καθιστούν με αποτελεσματικό τρόπο δυνατή την ενσωμάτωση μιας εγκατάστασης παραγωγής ενέργειας από ανανεώσιμες πηγές και αποτελούν βοηθητικό στοιχείο γι’ αυτήν·
            
            
               ε)μετατροπή της ηλεκτρικής ενέργειας από ανανεώσιμες πηγές σε ανανεώσιμα υγρά και αέρια καύσιμα μη βιολογικής προέλευσης, συμπεριλαμβανομένων εγκαταστάσεων μετασχηματιστών ή συμπίεσης, υπό την προϋπόθεση ότι αποτελούν αναπόσπαστο μέρος του έργου, καθιστούν με αποτελεσματικό τρόπο δυνατή την ενσωμάτωση μιας εγκατάστασης παραγωγής ενέργειας από ανανεώσιμες πηγές και αποτελούν βοηθητικό στοιχείο γι’ αυτήν· 
            
            
               στ)οποιεσδήποτε άλλες τεχνολογίες, στοιχεία ή επενδύσεις που προσδιορίζονται στα σχετικά προγράμματα εργασιών και στις προσκλήσεις υποβολής προτάσεων στο πλαίσιο του ΜΣΕ, τα οποία αποτελούν αναπόσπαστο μέρος του έργου, καθιστούν με αποτελεσματικό τρόπο δυνατή την ενσωμάτωση μιας εγκατάστασης παραγωγής ενέργειας από ανανεώσιμες πηγές και αποτελούν βοηθητικό στοιχείο γι’ αυτήν. 
            
            
               Άρθρο 4
            
            
               Μηχανισμοί συνεργασίας για τη δημιουργία διασυνοριακών έργων στον τομέα των ανανεώσιμων πηγών ενέργειας και αίτηση
            
            
               1.Ένα έργο, για να συμπεριληφθεί στο σχέδιο καταλόγου διασυνοριακών έργων στον τομέα των ανανεώσιμων πηγών ενέργειας, δημιουργείται από μηχανισμό συνεργασίας.
            
            
               2.Ο φορέας υλοποίησης έργου που υποβάλλει αίτηση για συμπερίληψη έργου στο σχέδιο καταλόγου διασυνοριακών έργων στον τομέα των ανανεώσιμων πηγών ενέργειας υποβάλλει γραπτή δήλωση των συμμετεχόντων κρατών μελών και, κατά περίπτωση, τρίτων χωρών, στην οποία εκφράζεται η βούλησή τους να συνάψουν συμφωνία συνεργασίας για τη δημιουργία του διασυνοριακού έργου στον τομέα των ανανεώσιμων πηγών ενέργειας. Η δήλωση δεν χρειάζεται να έχει συγκεκριμένο μορφότυπο, αλλά υπογράφεται από τα υπουργεία των συμμετεχόντων κρατών μελών που είναι αρμόδια για την εφαρμογή της συμφωνίας συνεργασίας, συμπεριλαμβανομένων των χωρών διέλευσης, κατά περίπτωση και όταν η συμφωνία απαιτεί τη χρήση των υποδομών τους.
            
            
               3.Η αίτηση για συμπερίληψη στο σχέδιο καταλόγου περιλαμβάνει τις πληροφορίες σχετικά με τα κριτήρια επιλογής που αναφέρονται στο παρόν κεφάλαιο.
            
            
               Άρθρο 5
            
            
               Καθαρά κοινωνικοοικονομικά οφέλη των διασυνοριακών έργων στον τομέα των ανανεώσιμων πηγών ενέργειας
            
            
               1.Ο φορέας υλοποίησης έργου που υποβάλλει αίτηση για συμπερίληψη ενός έργου στο σχέδιο καταλόγου διασυνοριακών έργων στον τομέα των ανανεώσιμων πηγών ενέργειας αποδεικνύει ότι η δυνητική συνολική εξοικονόμηση κόστους κατά την ανάπτυξη ανανεώσιμων πηγών ενέργειας και/ή τα οφέλη για την ενοποίηση του συστήματος, την ασφάλεια εφοδιασμού ή την καινοτομία που συνδέονται με το έργο υπερτερούν του κόστους του (στο εξής: καθαρά κοινωνικοοικονομικά οφέλη).
            
            
               2.Τα καθαρά κοινωνικοοικονομικά οφέλη που αναφέρονται στην προηγούμενη παράγραφο αποδεικνύονται για περίοδο η οποία καλύπτει τουλάχιστον 15 έτη, η οποία ξεκινά από το πρώτο έτος λειτουργίας του έργου και αντικατοπτρίζει την τεχνολογική διάρκεια ζωής του.
            
            
               3.Η εκτίμηση των καθαρών κοινωνικοοικονομικών οφελών του έργου που αναφέρονται στην πρώτη παράγραφο βασίζεται σε ανάλυση κόστους-οφέλους, την οποία εκπονεί ο φορέας υλοποίησης του έργου. Η ανάλυση κόστους-οφέλους περιλαμβάνει όλα τα στοιχεία που αναφέρονται στο παράρτημα μέρος IV σημείο 3 του κανονισμού (ΕΕ) 2021/1153 και αποδεικνύει την ύπαρξη καθαρών κοινωνικοοικονομικών οφελών σε σύγκριση με παρόμοιο έργο ή έργο στον τομέα των ανανεώσιμων πηγών ενέργειας που υλοποιείται από ένα από τα κράτη μέλη που συμμετέχουν στη συμφωνία συνεργασίας.
            
            
               .
            
            
               ΚΕΦΑΛΑΙΟ III
            
         
         
            
               ΔΙΑΔΙΚΑΣΙΑ ΕΠΙΛΟΓΗΣ ΓΙΑ ΤΟΝ ΚΑΤΑΛΟΓΟ ΔΙΑΣΥΝΟΡΙΑΚΩΝ ΕΡΓΩΝ ΣΤΟΝ ΤΟΜΕΑ ΤΩΝ ΑΝΑΝΕΩΣΙΜΩΝ ΠΗΓΩΝ ΕΝΕΡΓΕΙΑΣ 
            
            
               Άρθρο 6
            
            
               Ομάδα για τα διασυνοριακά έργα στον τομέα των ανανεώσιμων πηγών ενέργειας
            
            
               1.Η Επιτροπή προβαίνει στη συγκρότηση ομάδας για τα διασυνοριακά έργα στον τομέα των ανανεώσιμων πηγών ενέργειας (στο εξής: ομάδα), η οποία απαρτίζεται από έναν εκπρόσωπο από κάθε κράτος μέλος και έναν εκπρόσωπο της Επιτροπής.
            
            
               2.Ο εκπρόσωπος κάθε κράτους μέλους μπορεί να συνοδεύεται από άλλα ενδιαφερόμενα μέρη, όπως η εθνική ρυθμιστική αρχή, οι διαχειριστές συστημάτων μεταφοράς ή διανομής ή οι αδειοδοτούσες αρχές.
            
            
               3.Η ομάδα προσκαλεί, κατά περίπτωση, φορείς υλοποίησης διασυνοριακών έργων στον τομέα των ανανεώσιμων πηγών ενέργειας και εκπροσώπους τρίτων χωρών που συμμετέχουν σε διασυνοριακά έργα στον τομέα των ανανεώσιμων πηγών ενέργειας.
            
            
               4.Η ομάδα μπορεί να προσκαλεί στις συνεδριάσεις της, κατά περίπτωση, οργανώσεις που εκπροσωπούν σχετικούς ενδιαφερόμενους φορείς, συμπεριλαμβανομένων παραγωγών, προμηθευτών, καταναλωτών και οργανώσεων για την προστασία του περιβάλλοντος. Η ομάδα μπορεί να διοργανώνει ακροάσεις ή διαβουλεύσεις, κατά περίπτωση, για την εκτέλεση των καθηκόντων της.
            
            
               5.Η ομάδα καταρτίζει το σχέδιο καταλόγου των έργων που υποβάλλονται για να επιλεγούν ως διασυνοριακά έργα στον τομέα των ανανεώσιμων πηγών ενέργειας και παρακολουθεί την υλοποίηση των έργων που περιλαμβάνονται στον τελικό κατάλογο.
            
            
               6.Η ομάδα εγκρίνει τον εσωτερικό κανονισμό της και η προεδρία της ασκείται από εκπρόσωπο της Επιτροπής. 
            
            
               Άρθρο 7
            
            
               Σχέδιο καταλόγου διασυνοριακών έργων στον τομέα των ανανεώσιμων πηγών ενέργειας 
            
            
               1.Η Επιτροπή δημοσιεύει πρόσκληση υποβολής αιτήσεων για την επιλογή ενός έργου ως διασυνοριακού έργου στον τομέα των ανανεώσιμων πηγών ενέργειας τουλάχιστον μία φορά ετησίως.
            
            
               2.Μετά την αξιολόγηση των έργων, σύμφωνα με το παράρτημα μέρος IV σημείο 4 στοιχείο γ) του κανονισμού (ΕΕ) 2021/1153, η Επιτροπή καταρτίζει και υποβάλλει στην ομάδα κατάλογο των έργων που πληρούν τα κριτήρια επιλογής που ορίζονται στο μέρος IV του παραρτήματος του κανονισμού (ΕΕ) 2021/1153, μαζί με τις σχετικές πληροφορίες που αναφέρονται στο παράρτημα μέρος IV σημείο 4 στοιχείο δ) του κανονισμού (ΕΕ) 2021/1153. Η Επιτροπή δεν υποβάλλει πλήρεις αιτήσεις στην ομάδα ούτε πληροφορίες που έχουν χαρακτηριστεί εμπορικά ευαίσθητες από τον αιτούντα.
            
            
               3.Με βάση τις πληροφορίες που λαμβάνει από την Επιτροπή, η ομάδα καταρτίζει το σχέδιο καταλόγου των έργων που υποβάλλονται για να επιλεγούν ως διασυνοριακά έργα στον τομέα των ανανεώσιμων πηγών ενέργειας. 
            
            
               Άρθρο 8
            
            
               Τελικός κατάλογος διασυνοριακών έργων στον τομέα των ανανεώσιμων πηγών ενέργειας
            
            
               1.Η Επιτροπή εγκρίνει τον τελικό κατάλογο των διασυνοριακών έργων στον τομέα των ανανεώσιμων πηγών ενέργειας σύμφωνα με το άρθρο 25 παράγραφος 1 στοιχείο β) του κανονισμού (ΕΕ) 2021/1153. Στον τελικό κατάλογο των έργων δεν πραγματοποιείται κατάταξη των έργων του καταλόγου. 
            
            
               2.Ο τελικός κατάλογος αντικατοπτρίζει το σχέδιο καταλόγου που καταρτίζει η ομάδα σύμφωνα με το άρθρο 7 παράγραφος 3 του παρόντος κανονισμού. Εάν ο τελικός κατάλογος διαφέρει από το σχέδιο καταλόγου, η Επιτροπή λαμβάνει τη θετική γνώμη της ομάδας προτού εγκρίνει τον τελικό κατάλογο.
            
            
               Άρθρο 9
            
            
               Αναθεώρηση του τελικού καταλόγου διασυνοριακών έργων στον τομέα των ανανεώσιμων πηγών ενέργειας
            
         
         
            
               1.Η Επιτροπή αναθεωρεί τον κατάλογο τουλάχιστον κάθε 2 έτη.
            
            
               2.Με την επιφύλαξη της αξιολόγησης που αναφέρεται στην προηγούμενη παράγραφο, η Επιτροπή αφαιρεί ένα έργο από τον τελικό κατάλογο μόλις διαπιστώσει μία από τις ακόλουθες περιπτώσεις: 
            
            
               α)η αξιολόγηση του έργου βασίστηκε σε εσφαλμένες πληροφορίες, οι οποίες αποτέλεσαν καθοριστικό παράγοντα για την αξιολόγηση· ή
            
            
               β)το έργο δεν είναι σύμφωνο με το ενωσιακό δίκαιο.
            
            
               3.Η Επιτροπή δύναται να αφαιρέσει ένα έργο από τον κατάλογο εάν:
            
            
               α)έχει ανακληθεί η έγκριση ενός ή όλων των συμμετεχόντων κρατών μελών· και/ή
            
            
               β)ο φορέας υλοποίησης του έργου ενημερώνει την ομάδα ότι δεν δίδεται πλέον  συνέχεια στο έργο· ή
            
            
               γ)το έργο δεν έχει σημειώσει πρόοδο από τότε που συμπεριλήφθηκε στον κατάλογο· ή
            
            
               δ)το έργο έχει ολοκληρωθεί.
            
            
               4.Πριν από την αφαίρεση ενός έργου από τον κατάλογο, η Επιτροπή διεξάγει διαβουλεύσεις με την ομάδα και λαμβάνει δεόντως υπόψη τις σχετικές πληροφορίες που λαμβάνει από τα μέλη της ομάδας.
            
            
               Άρθρο 10
            
            
               Παρακολούθηση της υλοποίησης των έργων που περιλαμβάνονται στον κατάλογο διασυνοριακών έργων στον τομέα των ανανεώσιμων πηγών ενέργειας
            
            
               1.Ο φορέας υλοποίησης του έργου που περιλαμβάνεται στον τελικό κατάλογο υποβάλλει μία φορά ετησίως στην Επιτροπή έκθεση προόδου, καθώς και τις σχετικές επικαιροποιήσεις για τις προδιαγραφές έργου και την υλοποίησή του, και η Επιτροπή υποβάλλει την έκθεση στην ομάδα. 
            
            
               2.Εάν οι φορείς υλοποίησης έργων περιλαμβάνουν εμπορικά ευαίσθητες πληροφορίες στις εκθέσεις τους, αναφέρουν ποιες πληροφορίες δεν δημοσιοποιούνται ούτε υποβάλλονται στην ομάδα κατά τρόπο που να καθιστά δυνατό τον προσδιορισμό του έργου στο οποίο αναφέρονται οι πληροφορίες. Σε αυτήν την περίπτωση, η Επιτροπή παρέχει στην ομάδα με συγκεντρωτικό τρόπο τις πληροφορίες σχετικά με την παρακολούθηση της προόδου των έργων.
            
            
               3.Για τους σκοπούς της παρακολούθησης από την ομάδα, η έκθεση προόδου που υποβάλλει ο φορέας υλοποίησης περιλαμβάνει:
            
            
               α)επικαιροποιημένη περιγραφή και κατάσταση του έργου·
            
            
               β)χρονοδιάγραμμα των ακόλουθων στοιχείων, ανάλογα με την περίπτωση: σκοπιμότητα, σχεδιασμό, αδειοδότηση, κατασκευή, θέση σε λειτουργία·
            
            
               γ)κάθε διοικητική, νομική, χρηματοοικονομική ή άλλη πληροφορία που διαφέρει από τις πληροφορίες που παρασχέθηκαν προηγουμένως.
            
            
               4.Με βάση τις πληροφορίες που υποβάλλει η Επιτροπή σχετικά με την πρόοδο, η ομάδα παρακολουθεί την υλοποίηση των έργων. 
            
            
               5.Η ομάδα μπορεί να διατυπώνει συστάσεις σχετικά με ένα συγκεκριμένο έργο προκειμένου να υπερκεραστούν  πιθανές καθυστερήσεις στην υλοποίησή του. Αυτές μπορεί να περιλαμβάνουν δράσεις που πρέπει να αναληφθούν σε ένα ή περισσότερα κράτη μέλη.
            
         
         
            
               Άρθρο 11
            
            
               Πληροφόρηση και δημοσιότητα
            
            
               1.Η Επιτροπή δημοσιεύει πληροφορίες σχετικά με τα έργα που περιλαμβάνονται στον τελικό κατάλογο έργων κατά τρόπον ώστε να είναι εύκολη η πρόσβαση του κοινού. 
            
            
               2.Η Επιτροπή δημοσιεύει σχετικά με το έργο μόνο πληροφορίες οι οποίες δεν είναι εμπορικά ευαίσθητες, όπως περιγραφή του έργου, κατάσταση, χρονοδιάγραμμα υλοποίησης ή τοποθεσία.
            
            
               3.Ο φορέας υλοποίησης ενός έργου που περιλαμβάνεται στον τελικό κατάλογο δημοσιεύει τουλάχιστον τις πληροφορίες που αναφέρονται στην προηγούμενη παράγραφο μέσω της δικής του ιστοσελίδας και τις επικαιροποιεί τουλάχιστον κάθε 6 μήνες.
            
            
               Άρθρο 12
            
            
               Έναρξη ισχύος
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 21.12.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Κανονισμός (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τις κατευθυντήριες γραμμές για τις διευρωπαϊκές ενεργειακές υποδομές, την κατάργηση της απόφασης αριθ. 1364/2006/ΕΚ και την τροποποίηση των κανονισμών (ΕΚ) αριθ. 713/2009, (ΕΚ) αριθ. 714/2009 και (ΕΚ) αριθ. 715/2009 (ΕΕ L 115 της 25.4.2013, σ. 39).
               
               
                  
                     (2)
                  
                        COM(2020) 824 final. 
               
               
                  
                     (3)
                  
                        COM(2020) 562 final. 
               
               
                  
                     (4)
                  
                        COM(2020) 741 final.
               
               
                  
                     (5)
                  
                        COM(2020) 299 final.
               
               
                  
                     (6)
                  
                        COM(2020) 301 final.
               
               
                  
                     (7)
                  
                        Εκτελεστικός κανονισμός (ΕΕ) 2020/1294 της Επιτροπής. 
               
               
                  
                     (8)
                  
                        Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (ΕΕ L 328 της 21.12.2018, σ. 82).
               
               
                  
                     (9)
                  
                        https://ec.europa.eu/regional_policy/en/policy/cooperation/macro-regional-strategies/
               
               
                  
                     (10)
                  
                        SWD(2021) 12 final.
               
               
                  
                     (11)
                  
                        
                  https://ec.europa.eu/regional_policy/el/2021_2027/
                  · 
                  https://ec.europa.eu/regional_policy/el/policy/cooperation/european-territorial/
                  .
               
               
                  
                     (12)
                  
                        Κανονισμός (ΕΕ) 2021/523 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση του προγράμματος InvestEU και την τροποποίηση του κανονισμού (ΕΕ) 2015/1017 (ΕΕ L 107 της 26.3.2021, σ. 30).
               
               
                  
                     (13)
                  
                        Ομάδα εμπειρογνωμόνων για την επεξεργασία και τη σύνταξη της κατ’ εξουσιοδότηση πράξης για τη συμπλήρωση του μηχανισμού «Συνδέοντας την Ευρώπη» όσον αφορά τα κριτήρια και τη διαδικασία προσδιορισμού διασυνοριακών έργων στον τομέα των ανανεώσιμων πηγών ενέργειας, με κωδικό E03764 στο μητρώο ομάδων εμπειρογνωμόνων.
               
               
                  
                     (14)
                  
                        ΕΕ L 249 της 14.7.2021, σ. 38. 
               
               
                  
                     (15)
                  
                        ΕΕ L 328 της 21.12.2018, σ. 82.
               
               
                  
                     (16)
                  
                        SWD/2021/429 final.